Tom Hedberg

Tom Hedberg (s. 10. elokuuta 1999 Tukholma, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue AIK IF:ssä.

Ura

Seuraura 
Hedberg on Örnsköldsviks SK:n kasvatti. Hän siirtyi juniorina sittemmin MODO Hockeyn organisaatioon. Kaudeksi 2015–2016 Hedberg siirtyi Svedjeholmens IF:n J18-joukkueeseen, mutta kesken kauden, tammikuussa 2015 hän siirtyi kuitenkin Leksands IF:n J18-joukkueeseen, jossa Hedberg voitti J18 Allsvenskanin hopeaa. Hän pelasi osan kaudestaan myös seuran U16-joukkueessa. Hedberg voitti tehoilla 4+5=9 U16 SM:n puolustajien pistepörssin. Hän voitti kauden päätteeksi sarjan pronssia. Kaudella 2015–2016 hän debytoi vain 16-vuotiaana Leksandin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa Hedberg pelasi 21 runkosarjaottelua tehopistein 1+4=5 ja 13 SHL:n nousukarsintasarjan ottelua ilman tehopisteitä. Joukkueen kausi päättyi sarjanousuun SHL:ään. Hän vahvisti kauden aikana myös Leksandin J18-joukkuetta, jossa Hedberg voitti J18 Allsvenskanin hopeaa.

OHL-joukkue Barrie Colts varasi Hedbergin 104. pelaajana CHL:n varaustilaisuudessa 2016. Hän siirtyi joukkueeseen kaudeksi 2016–2017. Hedberg oli tehoilla 4+20=24 Coltsin tehokkain puolustaja Justin Murrayn kanssa.

Heinäkuussa 2017 Hedberg teki vuoden mittaisen SHL-sopimuksen HV71:n kanssa. Samalla seura tiedotti, että hän siirtyy harjoituskauden jälkeen lähtökohtaisesti kauden 2017–2018 ajaksi lainalle Allsvenskan-joukkue IK Oskarshamniin. Hedberg pelasi siellä suurimman osan kaudestaan tehden 30 runkosarjaottelussa tehot 3+5=8 ja viidessä SHL:n nousukarsintasarjan ottelussa yhden maalin. Hän pelasi ison osan kaudestaan myös HV71:n SHL-joukkueessa, jossa Hedberg pelasi 28 runkosarjaottelua tehden yhden syöttöpisteen ja kaksi playoff-ottelua ilman tehopisteitä. Hän pelasi myös yhden Mestarien liigan ottelun, jossa Hedberg teki miesten pääsarjadebyyttinsä 3. lokakuuta 2017 tšekkiläistä HC Ocelaři Třineciä vastaan. Hänet merkittiin HV71:n seitsemänneksi puolustajaksi. Hedberg sai ottelussa jääaikaa 5.11 minuuttia. SHL-debyyttinsä hän teki HV71:n seuraavassa ottelussa 5. lokakuuta 2017 vieraissa Skellefteå AIK:ta vastaan. Hedberg merkittiin HV71:n nelospuolustajapariin Erik Anderssonin viereen. Hedberg sai ottelussa jääaikaa 3.35 minuuttia ja hänelle merkittiin teholukema –1. Hedberg vahvisti myös HV71:n J20-joukkuetta kahdessa playoff-ottelussa. Hän voitti kauden päätteeksi J20 SuperElitin mestaruuden.

Kaudeksi 2018–2019 Hedberg siirtyi vuoden mittaisella sopimuksella hänen aiemman junioriseuransa MODO Hockeyn Allsvenskan-joukkueeseen. Hän vahvisti myös pudotuspeleissä seuran J20-joukkuetta. Hedberg jakoi lukemalla +7 J20 SuperElitin tehotilaston voiton Linköping HC:n Brian Liechtin kanssa. Hän voitti kauden päätteeksi sarjan mestaruuden. Huhtikuussa 2019 Hedberg teki MODO:n kanssa vuoden mittaisen jatkosopimuksen. Kaudella 2019–2020 hän nousi joukkueen varakapteeniksi. Hedberg oli MODO:n tehokkain puolustaja tehoilla 3+22=25, joilla hän jakoi Allsvenskanin puolustajien pistepörssin yhdeksännen sijan Timrå IK:n Marcus Hardegårdin, IF Björklövenin Brian Cooperin ja HC Vita Hästenin Simon Fernholmin kanssa.

Hedberg siirtyi kaudeksi 2020–2021 kaksivuotisella sopimuksella SHL-joukkue Brynäs IF:ään. Hän pelasi liigassa ensimmäisen kokonaisen kautensa aikana 46 runkosarjaottelua tehden kuusi syöttöpistettä ja viisi playout-ottelua ilman tehopisteitä. Kaudella 2021–2022 Hedberg teki SHL:n runkosarjassa tehot 4+12=16. Hän teki SHL-uransa avausmaalin 18. syyskuuta 2021 vieraissa Djurgårdens IF:ää vastaan. Hän voitti myös Brynäsin sisäisen tehotilaston lukemalla +5. Toukokuussa 2022 Hedberg teki seuran kanssa kaksivuotisen jatkosopimuksen.

Kausi 2022–2023 Hedbergillä osoittautui vaikeaksi ja hän ei pelannut vuoden 2023 alussa Brynäsissä enää otteluakaan, kunnes siirtotakarajalla helmikuussa 2023 seura lainasi Hedbergin loppukaudeksi SM-liigajoukkue Helsingin IFK:hon. Hän jäi siellä kuitenkin pieneen rooliin. Hedberg pelasi pudotuspeleissä vain kaksi ottelua.

Huhtikuussa 2023 Hedbergin sopimus Brynäsin kanssa purettiin seuran pudottua Allsvenskaniin. Toukokuun lopulla hänen vahvistettiin siirtyvän kaudeksi 2023–2024 kaksivuotisella sopimuksella Allsvenskan-joukkue AIK IF:ään.

Maajoukkueura 
Hedberg pelasi alle 18-vuotiaiden Hlinka Gretzky Cupissa vuonna 2016. Yhteensä hän on pelannut kahdeksan nuorten ja 14 poikien maaottelua.

Muuta 
Hedbergin isoveli Filip pelaa puolustajana Ruotsin kolmanneksi korkeimmalla sarjatasolla HockeyEttan-joukkue Linden Hockeyssa. Hänellä on aiempaa pääsarjakokemusta monikansallisesta Erste Ligasta.

Tilastot

Lähteet

Viitteet 

Ruotsalaiset jääkiekkoilijat
AIK IF:n pelaajat
Vuonna 1999 syntyneet
Elävät henkilöt